“นายกฯ” เซ็นคืนเก้าอี้ “อธิบดีกรมการค้าภายใน” สอบไม่พบความผิด ปมกักตุนหน้ากากอนามัย
"พล.อ.ประยุทธ์ จันทร์โอชา" นายกรัฐมนตรี ลงนามคำสั่งคืนตำแหน่ง "อธิบดีกรมการค้าภายใน" หลังสอบไม่พบความผิด ปมกักตุนหน้ากากอนามัย
"พล.อ.ประยุทธ์ จันทร์โอชา" นายกรัฐมนตรี ลงนามคำสั่งคืนตำแหน่ง "อธิบดีกรมการค้าภายใน" หลังสอบไม่พบความผิด ปมกักตุนหน้ากากอนามัย
19 พ.ค. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม ได้ลงนามในคำสั่งให้นายวิชัย โภชนกิจ กลับไปปฏิบัติราชการในตำแหน่งอธิบดีกรมการค้าภายใน กระทรวงพาณิชย์ต่อไป หลังจากเมื่อวันที่ 15 มี.ค.63 ได้มีคำสั่งให้นายวิชัย มาปฏิบัติราชการที่สำนักนายกรัฐมนตรี และขอให้มีการตรวจสอบเพื่อให้เกิดความชัดเจน ถูกต้อง โปร่งใส และเป็นธรรม กรณีมีการกักตุนและจำหน่ายหน้ากากอนามัยในช่วงที่ผ่านมา
โดยวันนี้ (19 พ.ค.63)​ นายวิชัย ได้เดินทางมาปฏิบัติราชการที่กรมการค้าภายในตามคำสั่งแล้ว พร้อมกล่าวขอบคุณนายกรัฐมนตรีที่คืนความเป็นธรรมให้้ ทำให้เกิดขวัญและกำลังใจในการทำงานของข้าราชการที่ตั้งใจปฏิบัติหน้าที่ และจากนี้ไปจะเดินหน้าทำงานในตำแหน่งอย่างเต็มความสามารถต่อไป
ทั้งนี้ แหล่งข่าวจากกระทรวงพาณิชย์ เปิดเผยว่า สำหรับผลการตรวจสอบกรณีกักตุนหน้ากากอนามัยนั้น นายบุณยฤทธิ์ กัลยาณมิตร ปลัดกระทรวงพาณิชย์ ได้แต่งตั้งคณะกรรมการตรวจสอบ 2 ชุด
โดยชุดแรก แต่งตั้งเมื่อกลางเดือนมี.ค.63 มีนายสุพพัต อ่องแสงคุณ รองปลัดกระทรวงพาณิชย์เป็นประธาน ซึ่งมีผลสรุปว่า การปฏิบัติหน้าที่กำกับดูแลหน้ากากอนามัยของศูนย์บริหารจัดการหน้ากากอนามัย ที่กรมการค้าภายใน ร่วมกันบริหารจัดการร่วมกับกระทรวงสาธารณสุข พบช่องโหว่ในการปฏิบัติงานนอกเวลาราชการ ที่อาจทำให้เกิดกระบวนการกักตุนขึ้นได้
จากนั้น ปลัดกระทรวงพาณิชย์ ได้สั่งตั้งคณะกรรมการชุดที่ 2 โดยมีปลัดกระทรวงเกษตรและสหกรณ์ เป็นประธาน เพื่อนำผลการตรวจสอบของชุดแรกมาขยายผลสอบเพิ่มเติม ซึ่งได้ข้อสรุปว่า ไม่พบการบริหารจัดการบกพร่อง ทุกอย่างปฏิบัติตามขั้นตอนที่กฎหมายให้อำนาจไว้ อีกทั้งกรมการค้าภายในไม่ได้บริหารจัดการเพียงหน่วยงานเดียว แต่ยังมีหน่วยงานอื่นๆ ร่วมบริหารจัดการด้วย ซึ่งถือว่ามีการถ่วงดุลการบริหารจัดการ ไม่ได้เบ็ดเสร็จในหน่วยงานเดียว
แหล่งข่าวดังกล่าวยังระบุอีกว่า ปลัดกระทรวงพาณิชย์ได้รายงานผลไปยังปลัดสำนักนายกรัฐมนตรี และได้นำเสนอตามขั้นตอน จนนายกรัฐมนตรีได้ลงนามในคำสั่งคืนตำแหน่งให้แก่นายวิชัย ตามเดิม